Diari Oficial de la Generalitat Valenciana


Sumari del DOGV 6751, del 11-04-2012 (2012/3290)

RESOLUCIÓ de 29 de març de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del conveni marc de col·laboració entre l'Institut Valencià de l'Audiovisual i de la Cinematografia Ricardo Muñoz Suay i la Universitat de València (Estudi General), en matèria de formació, difusió i investigació sobre la indústria audiovisual valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6751

Data del DOGV
:   11-04-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/3290


Data del document
:   29-03-2012

Organisme emissor
:   Conselleria de Presidència

Tipus de document
:   Resolució

RESOLUCIÓ de 29 de març de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del conveni marc de col·laboració entre l'Institut Valencià de l'Audiovisual i de la Cinematografia Ricardo Muñoz Suay i la Universitat de València (Estudi General), en matèria de formació, difusió i investigació sobre la indústria audiovisual valenciana. [2012/3290]  
L'Institut Valencià de l'Audiovisual i de la Cinematografia Ricardo Muñoz Suay i la Universitat de València (Estudi General) han subscrit, després de la tramitació prèvia reglamentària, el 2 de març de 2012, el conveni marc de col·laboració en matèria de formació, difusió i investigació sobre la indústria audiovisual valenciana.  
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 200/2012, i que figura com a annex d'esta resolució.  
  
València, 29 de març de 2012.- La directora general del Secretariat del Consell i Relacions amb les Corts: Mª Teresa Lleó Alonso.  
  
  
Conveni marc de col·laboració entre l'Institut Valencià de l'Audiovisual i de la Cinematografia Ricardo Muñoz Suay, i la Universitat de València-Estudi General en matèria de formació, difusió i investigació sobre la indústria audiovisual valenciana  
  
València, 2 de març de 2012   
  
Reunits  
D'una part, Lola Johnson Sastre, consellera de Turisme, Cultura i Esport, i presidenta de l'Institut Valencià de l'Audiovisual i de la Cinematografia Ricardo Muñoz Suay, que actua en nom i representació del consell rector, facultada per a la subscripció d'aquest conveni singularitzat en virtut de l'article 5.3 de la Llei de la Generalitat Valenciana 5/1998, de 18 de juny, de creació de l'Institut Valencià de Cinematografia Ricardo Muñoz Suay, modificada per la Llei 16/2008, de 22 de desembre, de mesures fiscals, de gestió administrativa i financera, i d'organització de la Generalitat i per la Llei 12/2009, de 23 de desembre, de mesures fiscals, de gestió administrativa i financera i d'organització de la Generalitat.  
I de l'altra part, Esteban Morcillo Sánchez, rector de la Universitat de València (d'ara endavant, la Universitat), en nom i representació seua, amb domicili a l'avinguda de Blasco Ibáñez, 13, 46777 de València, en exercici de les competències que a aquest efecte li reconeix la Llei orgànica 6/2001, de 21 de desembre, d'universitats, els Estatuts d'aquesta Universitat, aprovats per Decret 128/2004, de 30 de juliol, del Consell de la Generalitat (DOCV 03.08.2004) i el Decret 49/2010, de 26 de març, relatiu al seu nomenament.  
Ambdós representants, reconeixent-se mútuament capacitat jurídica suficient, subscriuen aquest document i, a aquest efecte,   
  
Exposen  
  
Primer. L'IVAC té per finalitat l'adquisició, conservació, restauració, estudi i difusió del patrimoni audiovisual i dels béns culturals directament relacionats amb aquest, el foment i la promoció de l'audiovisual valencià i la planificació, execució i coordinació de la política cultural de la Generalitat en el camp de la cinematografia i l'audiovisual.  
  
Segon. La Universitat és una entitat de dret públic que desenvolupa activitats de formació, investigació i desenvolupament científic i tecnològic, i està interessada a col·laborar amb els sectors socioeconòmics per assegurar el compliment de les seues finalitats, la formació i la investigació, i contribuir així al desenvolupament social i econòmic.   
Tercer. Tant l'IVAC com la Universitat estan d'acord a establir una col·laboració mútua en matèria de formació, difusió de continguts audiovisuals i investigació sobre la indústria audiovisual valenciana.   
  
Tenint en compte el que s'ha exposat més amunt, l'IVAC i la Universitat  
  
Convenen  
Estrènyer les seues relacions, unir esforços i establir normes àmplies d'actuació que canalitzen i incrementen, dins un marc preestablert, els contactes i col·laboracions d'acord amb les següents  
  
Clàusules  
  
Primera. Finalitat del conveni marc  
L'objecte d'aquest conveni és l'establiment d'un marc d'actuació per a la col·laboració entre l'IVAC i la Universitat en matèria de formació, difusió de continguts audiovisuals i investigació sobre la indústria audiovisual valenciana.   
  
Segona. Modalitats de col·laboració  
En el marc d'aquest conveni s'estableixen les modalitats següents de col·laboració:   
- Cessió i intercanvi de material audiovisual.   
- Difusió de continguts audiovisuals.   
- Activitats formatives en el camp audiovisual.   
- Execució de projectes d'investigació sobre la indústria audiovisual valenciana.   
- Qualssevol altres que siguen considerades d'interès d'ambdues parts per mutu acord, dins les disponibilitats de les parts i de les activitats que constitueixen l'objecte d'aquest conveni marc.  
  
Tercera. Contingut dels convenis específics   
Cada actuació en el marc d'aquest conveni marc serà objecte d'un conveni específic que regularà les obligacions d'ambdues parts i les normes que regeixen la col·laboració, tenint en compte la naturalesa d'aquesta i el centre on es realitze. Els convenis específics hauran de contenir, entre d'altres, els aspectes següents:   
- Definició de l'objectiu que es persegueix.   
- Descripció del pla de treball, que n'ha d'incloure les fases i la cronologia del desenvolupament.   
- Pressupost total i mitjans que requerisca el programa, amb especificació de les aportacions de cada entitat.   
- Normes per a la coordinació, execució i seguiment de l'actuació.   
  
- Noms de les persones, una per cada part, designades per mutu acord, responsables de la marxa del contracte.   
- Regulació de la propietat intel·lectual i industrial que del conveni específic es puga derivar.   
- Regulació de l'explotació comercial dels resultats obtinguts, si és el cas.   
  
Quarta. Entrada en vigor i durada  
Aquest conveni marc entrarà en vigor en el moment de la seua signatura, amb una vigència de 3 anys, i es podrà renovar de forma tàcita, tret de denúncia expressa de les parts, que hauran de fer-ho amb una antelació de sis mesos.  
  
Cinquena. Establiment de la comissió mixta de seguiment  
Per facilitar l'elaboració dels convenis específics, el seu seguiment i compliment, es constituirà una comissió mixta de seguiment composta paritàriament per tres membres de cada institució. Aquesta comissió mixta de seguiment la integraran la vicerectora de Comunicació i Relacions Institucionals i el director del Taller d'Audiovisuals, per part de la Universitat, o per les persones que hi deleguen, i per la directora general de l'IVAC i el director de Foment i Promoció, per part de l'IVAC, o per les persones que hi deleguen, i un representant més per cadascuna de les parts.   
  
Sisena. Funcionament de la comissió mixta de seguiment  
A la comissió mixta de seguiment li corresponen, entre d'altres, les funcions següents:  
- Proposar possibilitats de col·laboració en temes d'interès comú.   
  
- Preparar els convenis específics d'execució d'aquest conveni marc sobre les matèries seleccionades, dins les modalitats de col·laboració establertes en la clàusula segona.   
- Elevar les propostes que elabore als òrgans competents de les dues parts.   
- Realitzar el seguiment dels convenis específics que se subscriguen, així com aclarir i decidir tots aquells dubtes que es puguen plantejar en la seua interpretació i execució.   
  
Setena. Modificació i rescissió   
Les parts poden modificar o denunciar aquest document en qualsevol moment per mutu acord recollit per escrit. Qualsevol de la parts pot, al seu torn, denunciar aquest conveni marc comunicant-ho per escrit a l'altra part amb sis mesos d'antelació a la data en què el vulga donar per acabat. En ambdós casos s'hauran de finalitzar les tasques dels convenis específics que estiguen en vigor.   
  
Vuitena. Jurisdicció  
La Universitat i l'IVAC es comprometen a resoldre de manera amistosa qualsevol desacord que puga sorgir en el desenvolupament d'aquest acord.   
Si és el cas, les parts sotmetran les divergències que es puguen plantejar amb vista a la interpretació o compliment d'aquest conveni marc a la jurisdicció contenciosa administrativa.   
  
I en prova de conformitat del que ha estat exposat, signen aquest document, en dos exemplars, al lloc i en la data indicats més amunt.  
  
Per la Universitat  
El rector de la Universitat de València: Esteban Morcillo Sánchez.  
  
Per l'IVAC  
La presidenta de l'Institut Valencià de l'Audiovisual i la Cinematografia RMS: Lola Johnson Sastre.